เตือนลมกระโชกแรงอีกระลอก ส่งผลไฟป่า LA ไหม้ลามหนักขึ้น กงสุลไทยแนะคนไทยเก็บกระเป๋าพร้อมอพยพ
.
สถานการณ์ไฟป่าในลอสแอนเจลิส รัฐแคลิฟอร์เนีย ของสหรัฐฯ เข้าสู่วันที่ 6 แล้ว โดยเจ้าหน้าที่ดับเพลิงยังคงพยายามควบคุมไฟป่าที่ไหม้ลามในหลายจุด ขณะที่สำนักงานอุตุนิยมวิทยาแห่งชาติของสหรัฐฯ เตือนว่ามีแนวโน้มที่ไฟป่าจะไหม้ลามอย่างรวดเร็วมากขึ้น โดยเฉพาะในช่วงกลางคืนวันจันทร์-วันพุธ (13-15 มกราคม) เนื่องจากกระแสลมแซนตาอานา (Santa Ana Wind) ที่อาจแรงขึ้นอีกระลอก ซึ่งในช่วงวันจันทร์อาจมีลมกระโชกความแรงตั้งแต่ 80-104 กิโลเมตรต่อชั่วโมง
.
จนถึงตอนนี้ยังมีประชาชนอีกมากกว่า 105,000 คนที่อยู่ในพื้นที่ประกาศอพยพ โดยจุดที่ไฟป่ารุนแรงที่สุดคือไฟป่า Palisades บริเวณใกล้แนวชายฝั่งมหาสมุทรแปซิฟิก พบว่ามีผืนป่าถูกเผาทำลายไปแล้วเกือบ 60,000 ไร่ ซึ่งเจ้าหน้าที่สามารถควบคุมไฟป่าได้ราว 11% ขณะที่ทางการประกาศเตือนหลายชุมชนในจุดนี้ให้อพยพ รวมถึงชุมชนใกล้มหาวิทยาลัยแคลิฟอร์เนีย ลอสแอนเจลิส (UCLA)
.
ส่วนอีกจุดที่รุนแรงรองลงมาคือไฟป่า Eaton ที่ครอบคลุมพื้นที่หุบเขาใกล้เมืองอัลตาดีนา (Altadena) และแพซาดีนา (Pasadena) ทางตอนใต้ของรัฐแคลิฟอร์เนีย พบว่าไฟป่าไหม้ลามเผาทำลายผืนป่าไปประมาณ 35,700 ไร่ และสามารถควบคุมไฟป่าได้ราว 27%
.
ขณะที่ไฟป่า Kenneth ทางตะวันตกของหุบเขาซานเฟอร์นันโด (San Fernando Valley) ล่าสุดพบว่าควบคุมเพลิงได้แล้ว 100% และยกเลิกคำเตือนอพยพแล้ว ส่วนไฟป่า Hurst ใกล้ย่านซิลมาร์ ทางเหนือสุดของลอสแอนเจลิส ควบคุมเพลิงได้แล้วราว 76%
.
ทางการท้องถิ่นในลอสแอนเจลิสยืนยันว่า จำนวนผู้เสียชีวิตจากไฟป่าล่าสุดเพิ่มเป็นอย่างน้อย 24 คนแล้ว โดย 16 คนเสียชีวิตในพื้นที่ไฟป่า Eaton และ 8 คน เสียชีวิตในพื้นที่ไฟป่า Palisades แต่ยังมีความเป็นไปได้ที่อาจมีผู้เสียชีวิตเพิ่มขึ้นอีก ซึ่งสถานการณ์ในตอนนี้ยังยากแก่การประเมินตัวเลขที่แท้จริง
.
ด้าน ต่อ ศรลัมพ์ กงสุลใหญ่ไทย ณ ลอสแอนเจลิส เผยแพร่คลิปวิดีโอส่งข้อความถึงชาวไทยในลอสแอนเจลิส โดยชี้ว่าแม้สถานการณ์ล่าสุดจะเริ่มดีขึ้น แต่ยังคงต้องไม่ประมาทเนื่องจากยังมีคำสั่งอพยพในพื้นที่ส่วนใหญ่อยู่ ซึ่งหมายความว่าผู้ที่อพยพออกมายังไม่สามารถกลับไปบ้านได้หากคำสั่งอพยพยังมีอยู่
.
นอกจากนี้ ยังย้ำข้อแนะนำของทางการสหรัฐฯ ทั้งเรื่องการระมัดระวังการปล้นสะดม โดยเฉพาะในพื้นที่ที่มีคำสั่งอพยพ และประกาศเตือนเรื่องน้ำประปามีสารปนเปื้อนในบางพื้นที่ ซึ่งไม่สามารถใช้ดื่มได้ทันที และควรนำมาต้มให้เดือดก่อนนำมาบริโภค ตลอดจนคำเตือนจากหน่วยงานพยากรณ์อากาศ ที่แจ้งเกี่ยวกับอันตรายจากกระแสลมที่จะกลับมามีความรุนแรงอีกครั้งช่วงวันจันทร์ถึงวันพุธ ซึ่งมีโอกาสทำให้ไฟป่ากลับมาขยายวงได้อีก พร้อมขอให้คนไทยระมัดระวังและติดตามข่าวสาร เตรียมความพร้อมจัดเก็บกระเป๋าและสิ่งของมีค่าเพื่ออพยพได้ทันที
.
ทั้งนี้ สถานกงสุลใหญ่ฯ จัดตั้งศูนย์ปฏิบัติการฉุกเฉินในการช่วยเหลือคนไทยแล้ว โดยหากมีผู้ประสบภัย สามารถติดต่อได้ที่หมายเลข 32 3962 9574
หรือที่หมายเลขฉุกเฉิน 32 3580 4222 ตลอด 24 ชั่วโมง
.
ขณะที่สถานกงสุลใหญ่ฯ ให้ข้อแนะนำสำหรับผู้ประสบภัย ดังนี้
.
1. โทรศัพท์แจ้งหน่วยงานของรัฐในพื้นที่ที่เกี่ยวข้อง หรือหมายเลข 911
2. ประเมินสถานการณ์หากต้องเตรียมการอพยพออกจากพื้นที่/รับฟังข่าวสารจากทางราชการ
3. นำเอกสาร/สิ่งของสำคัญไว้ในกระเป๋าเดินทาง มีความพร้อมหากต้องอพยพออกจากพื้นที่
4. จัดเตรียม Emergency Kit ให้พร้อม
.
ภาพ: USA Today Network / Reuters
.
#ไฟป่า #ไฟป่าแคลิฟอร์เนีย #ไฟป่าลอสแอนเจลิส #LosAngelesFire #CaliforniaWildfires #PalisadesFire #EatonFire #CALFIRE
#TheStandardNews